Bolga (Kristiansund)

Bolga er ei bygd på nordsiden av Freiøya, som er den største øya i Kristiansund kommune i Møre og Romsdal fylke.

Bolga grenser til Rensvik i øst og Vadsteinsvika i vest. Fra Bolga kan man også bestige Freikollen (629 moh.), det høyeste fjellet i kommunen.

På sørsiden av riksvei 70 ligger Sødalen. Herifra kan man bestige Midtfjellet og Breilia (343 moh). Mellom Midtfjellet og Freikollen ligger Bolgvatnet, den største innsjøen i kommunen.

I nord ligger Husøya og Fugløya som også hører til Bolga. Opprinnelig hørte også Hansøya til Bolgen gård.

Historie
Navnet Bolga kommer muligens fra elva som renner gjennom bygda: Partisippformen av verbalstammen belg- betyr svulme opp, så navnet henviser altså til at elva hadde for vane å bråvokse som ved flom.

Skrivemåtene har variert opp gjennom tidene: Baulgo (1430), Bolwen (1520), Bulgen (1530), Bolgenn (1559, 1590, 1643), Bolge (1667), Bolgen med Husøen (1723).

I Bolga har det bodd mennesker siden førhistorisk tid. Det er bl.a. funnet ei gravrøys på Bolgneset og en steinalderlokalitet i Nerbolga. På gården i Nerbolga fant den daværende bonden Emil Bolgen mer enn 300 flintredskaper i jorda ovenfor gårdstunet sitt.

Bolga regnes også som en av de eldste gårdene i de ytre Nordmørsbygdene. På Freiøya er det trolig bare Frei og Bjerkestrand som er eldre. Gården var inntil 1812 eid av bl.a: erkebispestolen i Nidaros (frem til reformasjonen), kongen og staten (som hadde bygselsretten) sammen med Tingvoll prestebord, Tingvoll kirke, og Bremsnes kirke. Senere ble kongens del overdratt til en rekke av private landherrer. Den første selveieren ble imidlertid Ola Kristenson Valset fra gården Valset på Ålvundeidet i 1812. I 1865 ble gården delt i to bruk: Nedre Bolga (Nerbolga) og Øvre Bolga (Øverbolga).

I 1837 kom Johan Fredrich Schmedling til Bolga. Han kjøpte og fikk arvefeste på flere jordstykker. De første av disse var ved elva, og her drev han mølle og ølbryggeri. Mølle og kvern hadde det vært her fra eldre tider, men nå ble det drevet i stor stil. Dette regnes som det første industrielle tiltaket på Freiøya.

I gammel tid var veiforbindelsene ofte dårlige. Opparbeidede veier fantes ikke på Freiøya før på 1800-tallet. Litt trafikk gikk nok allikevel over øya på skogs- og seterveier. Vei mellom Bolga og Frei ble bygd omkring 1820. Mellom Bolga og Valen (i Vadsteinsvika) ble det ikke bygd vei før i 1931 da lærerinne Ingeborg Ellingsæther donerte 10 000 kroner til formålet. Så i tida før det eksisterte brukbare veier var det sjøen som var den vanligste ferdselsåren, og som en følge av dette var forbindelsene ofte bedre over Bremsnesfjorden enn mellom nordsida og sørsida av Freiøya.

Slik sett kan man forstå at Bolga i gammel tid ikke tilhørte samme kommune som sørsiden av øya. Før 1897 hørte nemlig Bolga og resten av nordsiden av Freiøya til Kvernes kommune. Fra dette året kom området inn under Bremsnes kommune. 
Først 1. januar 1964 ble nordsiden av øya overført til Frei kommune, og fom. 1. januar 2008 ligger Bolga og resten av Freiøya nå i den nye Kristiansund storkommune. Denne skiftende kommunetilhørigheten har gjort sitt til at det ikke alltid er like lett å finne historisk materiale om bygda.

Referanser

Eksterne lenker
 Bolga velforening

Bosetninger i Kristiansund